GARANTI: Dersom banken går konkurs, garanterer det norske lovverket innskudd opp til to millioner kroner. Det vil bli historie med EUs felles finanstilsyn, advarer Senterpartiet og Nei til EU.

EU

Om to uker stemmer Stortinget ja eller nei til om Norge skal overføre myndighet over finanssektoren til EU.

Blir det et ja fra de folkevalgte til forslaget om å underlegge seg EUs felles finanstilsyn vil det mest sannsynlig bety at den norske bankinnskuddsgarantien blir historie, mener Senterpartiets leder.

– Dette er starten på slutten for den norske bankinnskuddsgarantien. For å forstå hvorfor slike garantier er viktige er det bare å se til vårt naboland Island, sier Trygve Slagsvold Vedum.

EUs felles finanstilsyn: • Regjeringen har sendt et lovforslag til Stortinget om å overføre myndighet over norsk finanssektor til EU. • Forslaget innebærer at norske myndigheter og norske finansinstitusjoner underlegges finanstilsyn i EU for henholdsvis bank, forsikring og pensjon, verdipapirhandel og systemrisiko. • Forslaget krever tre firedels tilslutning i Stortinget etter Grunnlovens paragraf 115. Stortinget stemmer over forslaget den 13. juni.

Maksimalt 100.000 Euro

I dag er alle norske bankkunder sikret innskudd opp til to millioner kroner ved en bankkonkurs, gjennom Bankenes sikringsfond. Dersom det blir en harmonisering med EU-regelverket vil det bety at innskuddsgarantien blir mer enn halvert.

EU-regelverket tilsier nemlig at en bankinnskuddsgaranti ikke kan være høyere enn 100.000 euro.

Både forrige og nåværende regjering har forhandlet med EU for å beholde den norske innskuddsgarantien. Vedum har stilt skriftlig spørsmål til finansminister Siv Jensen om hva EUs felles finanstilsyn vil bety for saken.

I sitt svar skriver hun at Norge ikke må ha innlemmet EUs innskuddsgarantidirektiv for å bli del av EUs finanstilsyn, men at tilsynet har myndighet over nasjonale innskuddsgarantier.

Det har ikke berolige Senterparti-lederen.

– Svaret viser at Siv Jensen prøver å få minst mulig debatt om saken, og at det vil bli et spørsmål om tid før vi bøyer av for EU, sier Vedum.

– Nå skal man haste igjennom denne saken så fort som mulig, og så underkommuniserer man konsekvensene for bankinnskuddsgarantien fordi man ikke vil ha debatt om noe mange har et forhold til, sier Vedum.

Panikk og finanskriser

En innskuddsgaranti i tråd med EU-regelverket vil gjøre oss mer sårbare for finanskriser, mener partilederen.

– Hvis det nærmer seg en bankkrise så bidrar en bankgaranti til å skape trygghet, slik at folk ikke begynner å tømme kontoene sine, sier Vedum.

– Finanskriser akselererer gjerne fordi folk blir redde for å miste sparepengene sine. Det kan utløse en panikkstemning som gjør at krisa blir total, sier han.

Utredningsleder i Nei til EU, Morten Harper, tar ingen forbehold når han spår den norske garantiens endelikt.

– Det er slik jeg ser det ingen tvil om at en konsekvens av å tilslutte seg EUs felles finanstilsyn vil bli at man pulveriserer den særnorske innskuddsgarantien, sier Harper.

– 180 direktiver på vei

Harper i Nei til EU lar seg heller ikke berolige av svaret fra finansministeren.

– Svaret fra Siv Jensen bekrefter at det er en klar sammenheng mellom å slutte seg til EUs banktilsyn EBA, som er ett av de tre finanstilsynene, og det nye innskuddsgarantidirektivet, sier Harper.

– Om Norge underlegger seg EUs finanstilsyn vil EU presse på enda hardere for å få innført det underliggende regelverket, som består av 180 direktiver og forordninger på finansområdet, sier han.

Utredningslederen mener det er paradoksalt om Stortinget stemmer for finans­tilsynet.

– Det er ikke så lenge siden vi så en finanskrise som viste betydningen av garantiordninger for bankinnskudd, det handler om tilliten til bankvesenet. Noen har permanent høye bankinnskudd, andre har det i korte perioder for eksempel etter et boligsalg. Det har vært bred enighet om nivået på bankinnskuddsgarantien i Stortinget, sier han.

emiliee@klassekampen.no